Заканадаўчая і судовая практыка ЗША, як вядома, мае прэцэдэнтны характар. Гэта азначае, што прымяненне агульнага палажэння заканадаўства ў судовых рашэннях абапіраецца, апрача іншага, на ўзоры трактоўкі падобных калізій у папярэдняй судовай гісторыі. Важная не толькі першая папраўка да Канстытуцыі ЗША сама сабою. Ратыфікаваная Кангрэсам у 1791 г. (а ініцыяваная за два гады перад тым), яна гарантавала амерыканцам свабоду веравызнання і забарону дзяржаўнай падтрымкі якойсці адной рэлігіі, свабоду слова, свабоду прэсы, свабоду сходаў і права звяртацца да ўраду з патрабаваннямі задавальнення скаргаў. Далейшая практыка пашырыла ўжыванне тых самых прынцыпаў і на ўрады асобных штатаў. Гісторыя адстойвання асобных з гэтых палажэнняў нарадзіла нават вядомыя мастацкія творы.